Twee polisiebeamptes in KwaZulu-Natal doodgeskiet | Maroela Media
Die nasionale polisiekommissaris het ŉ grootskaalse soektog versoek na die verdagtes wat verantwoordelik is vir die moord op twee polisiebeamptes van KwaZulu-Natal.
Brig. Vish Naidoo, woordvoerder van die polisie, het gesê genl. Khehla John Sitole het die polisie in KwaZulu-Natal opdrag gegee om ŉ grootskaalse soektog van stapel te stuur na die verdagtes ná twee beamptes binne 24 uur in die provinsie doodgeskiet is.
In die eerste voorval is ŉ 55-jarige kaptein Donderdagaand omstreeks 18:40 in New Germany, Pinetown, doodgeskiet. “Die polisiekaptein, wat by Marianhill se eenheid vir openbare orde gestasioneer was, het van ŉ winkel huis toe geloop toe hy doodgeskiet is. Bure wat die geweerskote gehoor het, het gesien hoe ŉ wit Toyota-dubbelkajuitbakkie van die toneel wegjaag,” het Naidoo gesê.
Die kaptein het nog al sy persoonlike besittings by hom gehad, insluitend sy selfoon, beursie en dienspistool. “ŉ Rooftog word dus uitgesluit as motief. ŉ Saak van moord word ondersoek.”
In die tweede voorval het ŉ polisiekonstabel in die hospitaal aan ŉ skietwond beswyk wat hy opgedoen het toe hy en ŉ ander polisiebeampte ŉ verdagte voertuig in Berea, Durban, voorgekeer het. “Toe beamptes die voertuig van albei kante af genader het, het die passasier in die voertuig op die polisiekonstabel geskiet. Die verdagte het daarna op die bestuurder se sitplek gespring en weggejaag. Die oorspronklike bestuurder van die motor is in hegtenis geneem. Die motor is later verlate gevind in Sydenham. ŉ Soektog is van stapel gestuur na die verdagte.”
Sitole het die voortgesette geweld op polisiebeamptes veroordeel. Hy beskryf die jongste voorvalle as “ŉ aanval op die gesag van die staat”.
Ja dit is chaos in ons land.Prioritseer plaasmoorde en moorde op polisiemanne.Ek voel net so jammer vir die families van plaasmoordslagoffers.Wat sê jy nou Cele.Wat sê jy nou Sisulu.
Doodstraf is die ligste
Aanval op die staat, noem hy dit. Niks word gesê oor die aanval op die broodmandjie.
Dinge lyk nie mooi nie maar die minister van polisie hou hom besig met pogings om wettige vuurwapeneienaars te ontwapen. Intussen moor en roof misdadigers na hartelus.
Vir almal wat nou wil skree “Bring terug die doodstraf” net die volgende: Die doodstraf was nooit weg nie…….dit word nou net deur kriminele toegepas op onskuldige mense en polisie-beamptes, in plaas van deur ‘n regering op kriminele.